b'\n_START_ARTICLE_\nSenov\xc4\x97s Egipto muzika\n_START_SECTION_\nMuzikos istorija\n_START_PARAGRAPH_\nSenov\xc4\x97s Egipto laikais, ypa\xc4\x8d Viduriniosios ir Naujosios karalyst\xc4\x97s laikais, muzika pasiek\xc4\x97 savo apog\xc4\x97j\xc5\xb3. Tai buvo patys \xc5\xa1viesiausi laikai visoje \xc5\xa1iaur\xc4\x97s Afrikoje, kai klestinti kult\xc5\xabra ne\xc5\xa1\xc4\x97 naujoves net \xc4\xaf pa\xc4\x8dius nuo\xc5\xa1aliausius kampus._NEWLINE_Senov\xc4\x97s Egipto ir Nubijos (dabartinio Sudano) senoji muzika yra pana\xc5\xa1i, tod\xc4\x97l ir muzikos instrumentai ma\xc5\xbeai kuo skyr\xc4\x97si. Muzika buvo daugiabals\xc4\x97 ir vienbals\xc4\x97. Dainininkai atlikdavo dainas kaip i\xc5\xa1tisas poetines litanijas, tod\xc4\x97l muzikiniai instrumentai atstodavo tik fon\xc4\x85. Tais laikais svarbiau buvo kaip atlieki dain\xc4\x85, o ne kuo j\xc4\x85 atlieki. Senoji muzika buvo minorin\xc4\x97 be pustoni\xc5\xb3, daugiausia pentatonikos bruo\xc5\xbe\xc5\xb3.\n_START_SECTION_\nInstrumentai\n_START_PARAGRAPH_\nInstrumentin\xc4\x97 muzika pagrind\xc4\x85 sudar\xc4\x97 tik per religines apeigas. Daugiausia per dievo Amono \xc5\xa1vent\xc4\x99, \xc5\xa1v\xc4\x99st\xc4\x85 Karnake. Tada moterys, eidamos procesijos priekyje bar\xc5\xa1kindavo tar\xc5\xa1kynes\xc2\xa0\xe2\x80\x93 sistrus. Denderoje (Auk\xc5\xa1tutiniame Egipte) sistrai buvo laikomi deiv\xc4\x97s Hatoros instrumentais._NEWLINE_Tai i\xc5\xa1lenktos kilpos, masyvios tar\xc5\xa1kyn\xc4\x97s, turin\xc4\x8dios gerai ap\xc4\x8diuopiam\xc4\x85 ranken\xc4\x85, neretai i\xc5\xa1gra\xc5\xbeinam\xc4\x85 hieroglif\xc5\xb3 tekstais ar mitologiniais pie\xc5\xa1iniais. Sistro kilpoje b\xc5\xabdavo perveriama nuo vieno iki keturi\xc5\xb3 vielini\xc5\xb3 sij\xc5\xb3 ant kuri\xc5\xb3 sukabindavo slankiojan\xc4\x8dias kalad\xc4\x97les, kurios dau\xc5\xbeydamos viena \xc4\xaf kit\xc4\x85 sukeldavo nemalon\xc5\xb3 ausiai gars\xc4\x85._NEWLINE_Kitas svarbus instrumentas buvo arfos. Tai labai paplit\xc4\x99s instrumentas visoje \xc5\xa1iaur\xc4\x97s Afrikoje: nuo Maroku iki Aksumo karalyst\xc4\x97s. \xc5\xa0iuos instrumentus \xc5\xbemon\xc4\x97s per\xc4\x97m\xc4\x97 i\xc5\xa1 Mesopotamijos gyventoj\xc5\xb3 ir laikui b\xc4\x97gant pavert\xc4\x97 juos sud\xc4\x97tingu ir subtiliu instrumentu, kuriuo grodavo tiek profesionalai, tiek linksmintojai, tiek m\xc4\x97g\xc4\x97jai._NEWLINE_Arfos tur\xc4\x97davo nuo 8 iki 12 styg\xc5\xb3, padaryt\xc5\xb3 i\xc5\xa1 gyvulio \xc5\xbearn\xc5\xb3, jas gerai i\xc5\xa1d\xc5\xbeiovinus. Arf\xc5\xb3 pagrindas b\xc5\xabdavo medinis, rai\xc5\xbeytas diev\xc5\xb3 atvaizdais. Viename kapo pie\xc5\xa1inyje rasta arfa, kurios \xc5\xa1onai dekoruoti leopardo oda. Tod\xc4\x97l tokie instrumentai nebuvo neturt\xc4\x97li\xc5\xb3 d\xc5\xbeiaugsmui. Pla\xc4\x8diojoje ikonografijoje arfomis skambinan\xc4\x8dius vaizduojama \xc4\xafvairias dievybes: pradedant krokodilagalviu dievu Sobeku ir baigiant li\xc5\xabtagalve deive Sachmet. Taigi kas groja arfa netur\xc4\x97jo esm\xc4\x97s, nes j\xc4\x85 leista groti tiek vyrams, tiek moterims. Grojama buvo s\xc4\x97dint, stovint arba kl\xc5\xabpint._NEWLINE_Senov\xc4\x97s Egipto ir Nubijos bei Aksumo muzikoje ypa\xc4\x8d populiar\xc5\xabs perkusiniai instrumentai, ypa\xc4\x8d karkasiniai b\xc5\xabgnai. Ta\xc4\x8diau, \xc5\xa1ie instrumentai buvo b\xc5\xabdingi daugiausia vakar\xc5\xb3 Afrikai.\n_START_SECTION_\nPu\xc4\x8diamieji instrumentai\n_START_PARAGRAPH_\nKaip ne keista, ta\xc4\x8diau pu\xc4\x8diamieji instrumentai \xc5\xa1iaur\xc4\x97s Afrikoje buvo populiar\xc5\xabs tik Egipte ir Maroke (pastarajame, tik nuo pirm\xc5\xb3j\xc5\xb3 arab\xc5\xb3 \xc4\xafsiver\xc5\xbeim\xc5\xb3). Tarp pu\xc4\x8diam\xc5\xb3j\xc5\xb3 instrument\xc5\xb3 Egipte daugiausia grota trimitais ir fleitomis. Trimitai buvo retesni ir naudojami daugiausia karali\xc5\xa1k\xc5\xb3j\xc5\xb3 asmen\xc5\xb3 ar per laidotuves. Vienas trimitas buvo rastas atidarius Tutanchamono kap\xc4\x85. 1939\xc2\xa0m. jo garsas buvo \xc4\xafra\xc5\xa1ytas. \xe2\x80\x9eMuzikanto Hanso Hykmano teigimu, \xc5\xa1is instrumentas leido kim\xc5\xb3, galing\xc4\x85 gars\xc4\x85, pana\xc5\xa1\xc5\xb3 \xc4\xaf viduram\xc5\xbei\xc5\xb3 trombono ar archainio rago, kur\xc4\xaf min\xc4\x97jo Plutarchas, tvirtindamas, kad \xc5\xa1i\xc5\xb3 instrument\xc5\xb3 garsas primena asil\xc5\xb3 bliovim\xc4\x85.\xe2\x80\x9c Faraono Tutanchamono kape buvo rasta daug \xc4\xafvairi\xc5\xb3 muzikos instrument\xc5\xb3: trimit\xc5\xb3, rag\xc5\xb3, fleit\xc5\xb3, sistr\xc5\xb3, arf\xc5\xb3 ir kit\xc5\xb3. Paprastosios nendrin\xc4\x97s fleitos buvo viengubos arba dvigubos. Dvigubos fleitos Senosios karalyst\xc4\x97s laikais buvo gaminamos i\xc5\xa1 dviej\xc5\xb3 papiruso nendri\xc5\xb3, kurias suri\xc5\xa1davo linine virve, taip padarant vien\xc4\x85. Ta\xc4\x8diau nuo Viduriniosios karalyst\xc4\x97s laik\xc5\xb3, taip jau nebebuvo daroma, nes imta ie\xc5\xa1koti stor\xc5\xb3 papirus\xc5\xb3 stieb\xc5\xb3 arba tarpusavyje suaugusi\xc5\xb3 nendri\xc5\xb3. Neretai grota i\xc5\xa1karto dviem instrumentais, nors \xc5\xa1ie ir b\xc5\xabdavo palaidi, taip buvo i\xc5\xa1gaunamas skirtingas garsas, nuo labai \xc5\xbeemo iki spiegian\xc4\x8diai auk\xc5\xa1to. Fleitos savo dyd\xc5\xbeiu gal\xc4\x97jo b\xc5\xabti labai nevienodos. Kap\xc5\xb3 pie\xc5\xa1iniuose i\xc5\xa1 Aksumo (dab., Etiopija) bei Egipto muzikantai groja labai ilgomis fleitomis. Norint jomis groti muzikantas tur\xc4\x97davo prit\xc5\xabpti arba atsis\xc4\x97sti. Taip pat b\xc5\xabta ir ma\xc5\xbeu\xc4\x8di\xc5\xb3, vos keliolika centimetr\xc5\xb3 siekian\xc4\x8di\xc5\xb3, fleit\xc5\xb3. Be fleit\xc5\xb3 naudoti ir dvigubi klarnetai bei dvigubi obojai. Nors jie buvo ne tokie populiar\xc5\xabs kaip paprastosios nendrin\xc4\x97s fleitos.'